Foto: Ivo Čagalj/Pixsell

INDEX deset godina paralelno vodi tri rata: jedan je protiv korumpiranog sustava, drugi protiv ratnih profitera i njihovih medija, a treći protiv primitivnog i izmanipuliranog dijela naroda. Neki bi rekli ekstremne desnice, no preciznije bi bilo ekstremno nepametnih ljudi.

Ovih dana u jeku je silovita kampanja protiv Indexa, predvođena Jutarnjim listom, kojoj je cilj ako već ne ugasiti Index, onda ga barem oblatiti. Ostaviti dojam da nismo ništa bolji od njih, a težu uvredu od usporedbe s njima teško možemo zamisliti.

Jedna od nebrojenih dezinformacija koje se u ovom slučaju šire je navod da je "Index kažnjen zbog objave Severininog porno uratka". Index nikad nije objavio Severinin porno uradak, već samo vijest da isti postoji. Za tu vijest Index je kažnjen iznosom od 100.000 kuna, a zašto ga Severina nije uspjela naplatiti objasnit ćemo kroz sljedeće retke.



Vidjet ćete, čisti triler u prljavoj državi.



Zašto je Index promijenio izdavača



Od Sanaderova dolaska na vlast na medijskoj sceni vladalo je medijsko natjecanje kako u uzdizanju njegova lika i djela, tako i u zataškavanju njegovih afera. Dok su Večernji i 24sata smjenjivali urednike koji bi kritizirali Sanadera (mene i Arsena Oremovića), Jutarnji je s njim objavljivao grandiozne ulizivačke intervjue, pa čak i naslovnice s kojih je prvo pero partije Jelena Lovrić poručivala: "Zašto ću glasati za Sanadera!". Danas je to zaboravljeno, no treba li vam podsjetnik, pogledajte kako danas tretiraju novog Sanadera - Slavka Linića.



Index je u isto vrijeme uz Feral Tribune bio jedina prava opozicija HDZ-u. Razotkrili smo tešku korupcijsku aferu Verona za koju se danas interesira Uskok, razotkrili smo kupnju skupocjenog BMW-a kojeg se Sanader potom riješio, te kroz niz istraživačkih priča i komentara upozoravali na koruptivno ponašanje Ive Sanadera. Mediji su nas ignorirali, narod je pljeskao Sanaderu, SDP je šutio.



S krizom su započeli problemi s naplatom: nitko nikom nije plaćao ništa. Dok je sluganskim medijima ukidan PDV i dodjeljivani bespovratni krediti, Index je gurnut u blokadu. I to u situaciji kad su potraživanja Indexa bila veća od duga. Uzaludan je bio popis naših dužnika, Sanaderova je vlast rekla - gasi.



Kazneno djelo bilo bi izvlačiti imovinu iz firme. Ne samo da to nismo činili, čak smo i žig ostavili u firmi, a uz osobno jamstvo podigao sam 500,000 kuna kredita od RBA kako bih isplatio plaće. Taj dug moram vratiti ja. Dok je u Hrvatskoj uobičajeno izvlačenje novca iz firmi i zakidanje djelatnika za plaće, ja sam vlastiti novac (uzet na kredit) dao u firmu za plaće djelatnicima. Molim Slavka Linića da mi objasni tu prevaru, s obzirom da je zataškavajući svoj privatizacijski kriminal, mene nazvao prevarantom.



Samo u Hrvatskoj se "poreznim dugom" naziva neplaćanje "poreza" na novac koji nikad nisi niti uprihodio. U normalnim zemljama to se zove reket, a ja reket ne plaćam.



Ukratko: Index nije porezni dužnik. Nije to niti Prva stranica d.o.o., već samo od korumpiranog sustava uništena firma koja je odbila platiti reket.

Era SDP-a



S dolaskom Milanovića na vlast, partijski mediji su se preorijentirali na novog gazdu. Što je nekad bio Sanader, sada im je bio Milanović. I još više stvarni hrvatski premijer - Slavko Linić.



SDP prvih dana nije imao problem s Indexom, do trenutka dok nismo počeli kopati po Slavku Liniću i njegovom pogodovanju prijatelju tajkunu Jozi Kalemu, vezama s Cammeo taksijem i Robertom Ježićem. Dan nakon objave fotografije sa zajedničkog putovanja u Dubai, Slavko Linić napao je Index i poslao inspekciju.



Scenarij se ponavlja: za slugansko "novinarstvo" Jutarnji je na putu da bude spašen i da mu barem 40 posto od preko 600 milijuna kuna duga bude oprošteno. U trenutku kada su Ninoslava Pavića, koji se tajno sastaje s premijerom Milanovićem, banke pritisnule kako bi naplatile pola milijarde kuna duga blokada EPH računa trajala je toliko dugo koliko je Paviću trebalo da napiše na komadiću papira da želi Predstečajnu nagodbu, a Liniću da mu istu odobri. Naime, Fina je u ekspresnom roku početkom lipnja deblokirala račune Pavićevih tvrtki, a na temelju potpisane izjave da su spremni ići u predstečajnu nagodbu. Pavićevim tvrtkama omogućeno je tako poslovanje kao i prije blokade računa. Štoviše, Pavić je nastavio plaćati leasing dva skupocjena Mercedesa tvrdeći da su mu nužni za poslovanje. Fina je, kako je objasnila, odluku o deblokadi donijela da ne "ugrozi položaj oko 1000 zaposlenika i ugovornih suradnika EPH grupe i njezin položaj na medijskom tržištu".



Index (suprotno napisima fašističkog portala specijaliziranog za potpune laži) predstečajnu nagodbu nije niti tražio, ali i on dobija poklon: 15 posjeta raznoraznih inspekcija. U veljači prošle godine Index ponovno završava u blokadi, ali stvar je ovog puta još bolja nego za vrijeme Sanadera. Index stoji u blokadi iako je platio 100.000 kuna poreza previše! Na opetovane upite odgovoreno nam je kako se radilo o "administrativnoj grešci porezne uprave".



U isto vrijeme, Linić pokreće i istragu protiv mene. I tu njegova ambicija da prišije nešto Indexu završava: istraživanje moje imovine trajalo je ravno minutu, jer ja imovine nemam. A niti ljudi bliski meni ne stoje bajno: 36 kvadrata u Utrinama i Lada Niva i nisu dokaz kakav je Linić silno želio. S druge strane, Index razotkriva brojne korupcijske afere Slavka Linića, na što DORH ne reagira.



Gdje je dakle problem i za što nas se točno tereti? U firmi koju je uništila država, a s kojom nismo napravili ništa protuzakonito? U činjenici da se Severina od te propale firme ne može naplatiti? U novoj firmi koja plaća poreze i vraća dugove, usprkos činjenici da je sustav fokusiran na to da nas ugasi?



Ne, problem je upravo u tome što Index posluje potpuno čisto, što nam ništa nisu uspjeli prišiti, pa nas usprkos pritiscima ne uspijevaju kontrolirati. Jedini problem je što Index postoji, pa nam se tako zamjera i legitimno apliciranje na gradske i državne natječaje, iz kojih želimo povući barem dio novca kojeg uplaćujemo u proračun.



Državni neprijatelji broj 1



Medijskom scenom vladaju ljudi poput Ninoslava Pavića. Jednog od glavnih aktera uništenja Kamenskog. Afere koja dokazuje simbiozu krupnog kapitala, medija i aktualne politike na štetu običnih hrvatskih radnica. Službeno, istraga o tome tko je i zašto uništio tvornicu Kamensko i dalje traje. Neslužbeno, mnogima je i danas trenutno u interesu da istraga nikada ne objavi svoje rezultate, a koliko nam je poznato, niti od dolaska Kukuriku koalicije na vlast ništa se po rasvjetljavanju te afere nije radilo.

Tekst se nastavlja ispod oglasa

U burna vremena govna isplivaju na površinu, pa je u međuvremenu popularnost jednog dijela populacije zadobio i portal Dnevno, vlasnika Michaela Ljubasa. "Domoljubni" portal neuku krvožednu rulju časti svjetlećim gospama i mržnjom protiv homoseksualaca, Srba i Židova, dok gazda Ljubas u pozadini u sprezi s vlašću na poklon dobija kompanije (počevši od Elektroprometa, a ukupno ih ima 23!), čije nekretnine potom rasprodaje, radnicima dijeli otkaze i državi duguje nevjerojatnih 71 milijun kuna. I zamislite: SDP-ova vlast ga ne dira, a Mladen Bajić ga štiti.



Profesionalni domoljub po mjeri izmanipuliranog Hrvata.



Ako su takvi ljudi ugledni biznismeni, mi želimo biti neugledni. U državi u kojoj su oni pošteni, mi pristajemo da nas se smatra prevarantima. Ako su takvi ljudi domoljubi, razumljivo je da se nas doživljava neprijateljima Hrvatske. I ako takve ljude i njihove medije narod voli, nemamo ništa protiv da se nas mrzi.



Objavljivati neugodnu istinu donosi probleme i neprijatelje. Svi moćni ljudi u Hrvatskoj Index doživljavaju kao neprijateljski medij: od Ive Josipovića i Mladena Bajića, preko Ivice Todorića, do Zorana Milanovića, Slavka Linića, kompletnog HDZ-a i cijele medijske mafije.



Index se uvijek može okrenuti slavljenju Todorića i Linića, ili objavi svjetlećih gospi, gaženju pedera i fašističkim pamfletima. Svi naši problemi nestali bi preko noći. No onda se naš posao više neće zvati novinarstvo. Ne želimo postati Jutarnji niti Dnevno. Naš odabir je da ne budemo smeće, nego da raskrinkavamo smeće.



Uz sve probleme koje to donosi, to je naš konačni izbor. Ispričao sam vam cijelu istinu o Indexu. Hoćete li nas u toj borbi podržati, to je vaš izbor.



Pad Indexa



U moru naših neprijatelja i problema, Severina nije jedan od njih. Severina je kolateralna žrtva i instrument u naručenoj kampanji protiv Indexa. Sretno joj bilo s našim žigom, kojeg joj je dodijelio DZIV - državni zavod za intelektualno vlasništvo čije je afere razotkrivao upravo Index, a koji je pod kontrolom - Ive ZAMP Josipovića.

Spomenuo sam tri rata koja Index vodi: protiv korumpirane vlasti, mafije i njihovih medija, te primitivnog dijela naroda. Korumpirani sustav ćemo zasigurno srušiti, kao i onaj prije njega. Kriminalci će kad-tad pozavršavati u zatvorima, u razotkrivanju ćemo biti uporni. Mnoge moćne figure pokušale su ugasiti Index, no najdalje što su došli je Remetinec.



A zatucanoj krvoločnoj rulji i profesionalnim Rvatinama koji su proslovkali članak prateći prstom tekst, čekajući dio iz naslova o "Indexovom padu"? Samo vas zajebavam. Načekat ćete se.



Ostalima, hvala na podršci.

Matija Babić

matija.babic@gmail.com